text: KIF banket på plads af Team Tvis Holstebro
  17 december 2013 kl. 18.54
  Herre Håndbold Ligaens førerhold tabte på hjemmebane med hele 23-31 til Team Tvis Holstebro.
  KIF Kolding København-profilen Lars Jørgensen sagde det egentlig meget fint i pausen af tirsdagens ligakamp hjemme mod Team Tvis Holstebro:
  - Det er lidt op ad bakke. Det er lidt noget møg det hele, sagde han til TV3 Sport.
  KIF'erne var bagud 10-18 ved pausen og endte med at tabe 23-31 til Team Tvis Holstebro, som på alle parametre var bedre end førerholdet.
  Dermed fortsætter KIF's lidt sløje resultatmæssige periode. Godt nok havde KIF vundet de seneste to ligakampe, men inden da var det blevet til nederlag mod Aalborg Håndbold, og i sidste måned var der pointtab mod upåagtede Sønderjyske og Skanderborg.
  Nederlaget betyder, at KIF kan miste førstepladsen i Herre Håndbold Ligaen, hvis Skjern onsdag aften på udebane får point mod Århus Håndbold.
  Team Tvis Holstebro rykker med sejren op på tredjepladsen, hvor de er noteret for 24 point. KIF topper med 27 point.
  